ועדת הכלכלה, כנסת 18, פרוטוקול מספר 99, 2009-11-09 12:30

אופיר אקוניס: גבירותי ורבותי, אני מצטער על האיחור.

אופיר אקוניס: חצינו את גבולות הזמנים שלנו בישיבה בנושא הנדל"ן שהתקיימה באולם "גליל" ולכן התאחרנו.

אופיר אקוניס: אני מתנצל על האיחור.

אופיר אקוניס: על סדר יומנו תקנות מקורות אנרגיה (צריכת אנרגיה מרבית למכשיר חשמל ביתי), התשס"ט-2009.

אופיר אקוניס: כבר דנו בתקנות הללו, אם אינני טועה.

לאה ורון: ב-16 ביוני התקיים דיון בוועדה, ובסיומו נתבקשו נציגי משרד התשתיות הלאומיות להציג נוסחים בפני איגוד לשכות המסחר, כמו גם בפני התאחדות התעשיינים, ולהגיע עם נוסח שיהיה מקובל אולי על כל הצדדים.

לאה ורון: עו"ד אלבוחר אכן העביר נוסח מתוקן לוועדה בהתאם לבקשתה.

שבתי אלבוחר: היו שני עניינים שהיינו צריכים לתקן במישור המשפטי.

שבתי אלבוחר: ראשית, הגדרה של התקן ואיך להביא לכך שהציבור יידע על מה בדיוק מדובר.

שבתי אלבוחר: לפיכך עבדנו עם משרד המשפטים והגענו להגדרה מתוקנת, מדויקת יותר, לפיה נפרסם באתר האינטרנט של המשרד את התקן הרלוונטי, שיהיה פתוח לכולם.

שבתי אלבוחר: בנוסף היינו צריכים לתקן את התקנה בנוגע לפרסום ושיווק מרחוק.

שבתי אלבוחר: אנשים דאגו שאם נכלול יותר מדי מידע בפרסומת לא יוכלו להכניס את הכול, אין די מקום.

שבתי אלבוחר: לפיכך אנחנו דורשים כעת בשיווק מרחוק שיהיה צורך להכניס דירוג אנרגטי בלבד, A, B, C או D וכן הלאה.

שבתי אלבוחר: אנחנו מנסים להעלות את הרף.

אופיר אקוניס: מר בירנבאום, השתתפת בשיח הזה?

אברהם בירנבאום: לא השתתפתי בשיח הזה, אבל אינני מבין.

אברהם בירנבאום: אם אוסרים על ייבוא ועל ייצור, לשם מה לאסור גם על מכירה?

אברהם בירנבאום: שהרי אין סיכון שקמעונאי קטן ייצר בעצמו.

אברהם בירנבאום: אנו חוששים שקמעונאים קטנים ייתקעו עם מלאי של מוצרי חשמל ביתיים שלא על-פי התקן, היצרנים והיבואנים הגדולים שיכולים לייצא את המוצרים הללו לרשות הפלסטינית, לירדן או לכל מקום אחר יסרבו לקבל מהם את המוצרים בחזרה וכתוצאה מכך לא תהיה להם ברירה, שהרי אלה מוצרים יקרים שמחירם 1,000-4,000 שקלים, והם ייאלצו לעבור על התקנות ולמכור אותם לצרכנים.

אברהם בירנבאום: כדי למנוע את זה אנחנו מציעים להוסיף את תקנת משנה (ב) בתקנה 2, לפיה: "יבואן, יצרן או ספק חייבים לקחת מן הקמעונאי מכשיר חשמל ביתי שמכרו לו ושאינו עומד עוד בתקן, ולהשיב לו את מלוא תמורתו בתוך 7 ימים מיום שיפנה אליהם".

אברהם בירנבאום: תקנת משנה (ב) הנוכחית תהפוך לתקנת משנה (ג).

אופיר אקוניס: אני זוכר שבישיבה הקודמת הנושא הועלה על-ידי היועצת המשפטית לוועדה.

אופיר אקוניס: ומה הסקנו?

אתי בנדלר: שאלתי מה קורה עם המלאי הנמצא בארץ, האם פרק הזמן המוצע כאן עד לתחילת התקנות מאפשר למכור את המלאי הנמצא בארץ.

אתי בנדלר: הבנתי שהמשרד יבוא בדברים עם ארגון הסוחרים או עם מי שצריך.

אברהם בירנבאום: לא בא.

אתי בנדלר: אינני יודעת עם מי, כדי לדעת כמה זמן סביר נדרש כדי למכור את המלאי.

אברהם בירנבאום: זה לא עניין של זמן.

אתי בנדלר: זה רק עניין של זמן.

אתי בנדלר: מר בירנבאום, מה שאתה מציע אין סמכות לקבוע בתקנות.

אתי בנדלר: הצעתך איננה אפשרית בהתאם לנוסח ההסמכה.

אתי בנדלר: התקנות מדברות על ניצול יעיל של אנרגיה, ולא על יחסים בין קמעונאי ובין יבואן או יצרן.

אופיר אקוניס: הבנתי את הערתו של מר בירנבאום.

אופיר אקוניס: אתה מדבר על כך שב-1 בינואר אתה עלול להיתקע עם מלאי שיהיה לא לפי התקנות הנוכחיות.

אברהם בירנבאום: נכון.

אופיר אקוניס: אני מציע אם כך, מכיוון שמועד תחילת התקנות קרוב מאוד, אולי להאריך קצת את הזמן.

אופיר אקוניס: כמה זמן זה לוקח?

אברהם בירנבאום: אי אפשר לדעת.

אופיר אקוניס: זה לא נצחי.

אופיר אקוניס: כמה מלאי יש אצל הסוחרים הקטנים?

אברהם בירנבאום: אם יש מלאי, שהסיטונאים והיצרנים יקחו אותו בחזרה.

אופיר אקוניס: אפשרות טובה יותר היא שניתן זמן רב יותר למכור את המלאי.

אופיר אקוניס: זה יהיה הרבה יותר נבון, לדעתי.

אופיר אקוניס: הבנתי את הטענה שלך, ויש בה גם היגיון רב, ולכן נאריך קצת את הזמן ונודיע על כך.

אברהם בירנבאום: לפחות חצי שנה.

אופיר אקוניס: נחשוב על מועד התחילה.

סלעית קולר: זה מהלך בעייתי מאוד.

סלעית קולר: יש לנו היסטוריה עם התקנות האלה, לאו דווקא ספציפית לגבי המוצרים האלה.

סלעית קולר: יש היסטוריה לגבי מזגנים ולגבי מקררים.

סלעית קולר: הארכות המועד הללו מסוכנות, לא טובות וגורמות לכך שבסופו של דבר יימכר מלאי שאנחנו לא רוצים שיימכר.

סלעית קולר: יהיו מבצעי הוזלות גדולים מאוד.

סלעית קולר: זה קרה עכשיו עם המזגנים.

סלעית קולר: מכיוון שבחודש יוני היה המועד האחרון למכירת מזגנים שלא עומדים בתקנות החדשות ליעילות אנרגטית, במשך המון זמן המשיכו למכור את המלאי הקיים ואז בשלב כלשהו היה מועד אחרון למכירת המזגנים שלא עומדים בתקן – המחירים ירדו לרצפה, אנשים קנו הרבה מאוד מזגנים כאלה ונוצר נזק כי בסופו של דבר נמכר מוצר שאנחנו לא רוצים שיימכר.

סלעית קולר: למה זה רלוונטי למועצה לצרכנות?

סלעית קולר: כי הרי מה אכפת לי המחיר, זה כדאי לי.

סלעית קולר: הבעיה היא שבעוד זמן מה יבואו לכאן – אנחנו נפגשים כאן בדיונים בוועדות גם עם משרד התשתיות הלאומיות ומדברים על חיסכון באנרגיה, ורוב הפתרונות שמציעים לחיסכון באנרגיה משיתים על הצרכנים לשלם יותר כדי שהם יחסכו באנרגיה.

סלעית קולר: יבואו אלינו בעוד זמן מה ויגידו: יש משבר אנרגיה גדול מאוד ולכן אנחנו דורשים מכם לשלם כסף.

סלעית קולר: כולנו היינו בסרט הזה בהרבה מאוד מקומות.

אופיר אקוניס: נקבע תאריך שיהיה עוד לפני משבר האנרגיה, אלא אם כן הוא יהיה בזמן הקרוב ...

סלעית קולר: אנחנו כבר במשבר אנרגיה.

סלעית קולר: בא לכאן שר התשתיות הלאומיות ואמר שאנו במשבר אנרגיה.

אתי בנדלר: מה הצעתך?

סלעית קולר: עם כל הכבוד, הסיפור הזה נמשך זמן רב.

סלעית קולר: היבואנים והקמעונאים יודעים על עובדת היותן של התקנות ושעומדים להשית אותן.

אברהם בירנבאום: אין לסוחרים הקטנים מושג על כך.

סלעית קולר: לשכת המסחר ואתם הייתם צריכים ליידע אותם.

סלעית קולר: זה חלק מתפקידכם.

אברהם בירנבאום: את מדברת על רשתות השיווק הגדולות.

סלעית קולר: בסיטואציה כזאת עלול לקרות שידחו את זה, יבואו פעם נוספת ויבקשו עוד דחייה.

אופיר אקוניס: לא נדחה שוב.

אופיר אקוניס: את מציעה שהתקנות ייכנסו לתוקף ב-1 בינואר?

אופיר אקוניס: מר בירנב

אופיר אקוניס: אום, אני לא יכול לכלול את הסעיף שהצעת, אבל נוכל לדחות את התחילה.

אתי בנדלר: רק לגבי מכשירים שנמצאים במלאי, וצריך לחשוב גם על מנגנון כיצד נדע שאכן אלה לא מכשירים שיובאו זמן קצר לפני תחילת התקנות.

אופיר אקוניס: מר בירנבאום, אתה יודע מה המלאים שמדובר בהם, מה הכמויות שבידי הסוחרים הקטנים?

אברהם בירנבאום: יש מי שיש להם מלאים גדולים למדי.

אופיר אקוניס: זה לא האנגרים.

אברהם בירנבאום: ויש מי שיש להם מלאים קטנים.

אברהם בירנבאום: אם המועצה לצרכנות רוצה לקנות אותם, נשמח.

אברהם בירנבאום: המועצה לצרכנות יודעת שחוקי הגנת הצרכן למיניהם – וזה סוג של חוק הגנת הצרכן – הפכו בשנים האחרונות, בגלל ההרחבות וההחמרות הגדולות, לחוקים שמזלזלים בהם.

אברהם בירנבאום: הלכה ואין מורים כן.

אברהם בירנבאום: אם אתם רוצים לפגוע בצרכנים אז תקבלו את ההצעה של המועצה לצרכנות ואז אנחנו נמשיך למכור, למרות התקנות.

אברהם בירנבאום: ומה ירוויח מזה הצרכן?

אופיר אקוניס: כמה זמן ייקח למכור את המלאים הקיימים?

אברהם בירנבאום: יש קמעונאים שעלולים להמשיך ולהחזיק את המלאי שנה או שנה וחצי.

דב חנין: אני מציע שנאריך את זה לנצח ...

אברהם בירנבאום: לכן אנחנו מציעים לחייב את היצרנים והיבואנים הספקים שלנו – אם בתקנות האלה ואם בחוק הגנת הצרכן – לקחת בחזרה את המוצרים, ובלי רווח ובלי ריבית ובלי הצמדה להחזיר לנו את הכסף.

זאב גרוס: אני מנהל האגף לניהול משאבי תשתית במשרד התשתיות הלאומיות שמפעיל את התקנות הללו.

זאב גרוס: קודם כול, הייתי ממליץ לקבל את גישת היושב-ראש באשר להארכת המועד.

זאב גרוס: אבל הייתי רוצה כאן לאמץ שוב את המודל שבו נקטנו במזגנים ובמקררים, שאנו מפרידים בין הייבוא ובין מכירת המלאי הקיים.

זאב גרוס: לאור העובדה שהתקנות הללו הן "על הכביש" לא מעט זמן, לפחות מבחינת הייבוא התאריך הזה יכול להישאר, ואילו לגבי ההשתחררות מן המלאי אני ממליץ שנחשוב ביחד על הארכת התקופה, כפי שעשינו במקררים ובמזגנים.

אתי בנדלר: איך היתה ההתייחסות שם לגבי הגדרת "מלאי"?

זאב גרוס: נדמה לי שלא הגדרנו את המונח.

זאב גרוס: כאשר היה חסם הייבוא, אי אפשר היה לייבא מיום X.

אתי בנדלר: אי אפשר יהיה לייבא מיום 1 בינואר.

אתי בנדלר: ב-31 בדצמבר עדיין אפשר יהיה לייבא מלאי גדול למדי והוא ייחשב למלאי.

אברהם בירנבאום: יש לי פתרון, במשפט אחד.

אברהם בירנבאום: רשתות השיווק הגדולות יכולות תמיד להחזיר ליצרנים וליבואנים בגלל שיש להן יותר כוח מאשר ליצרנים וליבואנים.

אברהם בירנבאום: אני מציע שהתחילה תהיה מ-1 בינואר 2010 לרשתות השיווק הגדולות, ואילו לקמעונאים הבודדים התחילה תהיה ב-1 בינואר 2011, כלומר שנה נוספת.

אופיר אקוניס: חבר הכנסת חנין מבקש להעיר.

אופיר אקוניס: אחרי כן אני רוצה לשמוע את עמדת המשרד באשר להצעתו של מר בירנבאום.

דב חנין: תודה רבה, אדוני היושב-ראש.

דב חנין: לנושא שנדון בפנינו יש כמה וכמה היבטים.

דב חנין: אני מצטער שלא השתתפתי בדיון מתחילתו.

דב חנין: אני מבין שנציגי הצרכנים דיברו.

דב חנין: אבל ללא ספק, אחד הממדים המרכזיים של הדיון הזה הוא הממד הסביבתי.

דב חנין: אנו עוסקים במאמץ גדול מאוד שמתרחש היום בעולם להפחית את צריכת האנרגיה.

דב חנין: מדינת ישראל מפגרת מאוד בתחום הזה.

אופיר אקוניס: אנחנו מצמצמים פערים.

דב חנין: לצערי, לא.

אופיר אקוניס: אנחנו פועלים לצמצם פערים.

דב חנין: אני מקווה שאכן נפעל, ולכן חשתי להגיע לדיון הזה.

דב חנין: אדוני היושב-ראש, לדברים האלה יש משמעות לא רק לגבי החודש הקרוב או עוד חודשיים.

דב חנין: אנו מכניסים מכשירים שימשיכו ללוות את הציבור שנים רבות ויהוו בעתיד חלק מן הבעיה שאיתה אנו רוצים להתמודד.

דב חנין: אני מצטער שהעבודה על התקנות נמשכה זמן כה רב.

דב חנין: יש לי טענות רבות למשרדי הממשלה בעניין הזה.

דב חנין: אני אומר "משרדי הממשלה" כי אני יודע שלא כל האחריות מוטלת על משרד התשתיות הלאומיות.

דב חנין: לאחר שמשרד התשתיות הלאומיות הגיע אלינו כבר עם נוסח ועם מועדים, אני סבור שהדבר הכי גרוע שאנו יכולים לעשות בכנסת זה להעביר את המסר שגם כאשר מגיעים כבר עם מועדים אז המועדים הללו הם רק התחלה של משא ומתן.

דב חנין: ההצעה שלי ברמה המעשית, קודם כול לגבי ייבוא אין שום סיבה שהתאריך יהיה 1 בינואר 2010.

דב חנין: התאריך לגבי ייבוא צריך להיות 1 בדצמבר 2009.

דב חנין: זה גם אמצעי דרוש כדי למנוע יצירת מלאים שאחר-כך נתחיל להתווכח עליהם.

אברהם בירנבאום: אנחנו מוכנים לכך שיפסיקו לייבא.

אתי בנדלר: אתה מייבא?

אתי בנדלר: אתה יודע מתי הזמנות שקשורות לייבוא יוצאות?

דב חנין: גם מי שמייבא יכול בהחלט להגיד שבגלל הוראות חוק מחייבות בישראל, למרבית הצער ההסכם של הייבוא סוכל על-ידי הדין הישראלי.

דב חנין: זו הגנה טובה מאוד, גברתי היועצת המשפטית, אם כי כמובן שאנחנו מעדיפים שלא ליצור בעיות וצרות לאף אחד.

דב חנין: ההצעה שלי אם כן, לקבוע בתקנות הוראה שקובעת הפסקת ייבוא ב-1 בדצמבר 2009 והפסקת שיווק לצרכנים ב-1 בינואר 2010.

דב חנין: אני מציע שהוועדה תקיים דיון נוסף באשר לשאלה איך נוכל לסייע למשווקים קטנים – לא לרשתות השיווק – שנתקעים עם מלאי.

דב חנין: אני בהחלט בעד שהמדינה תהיה מעורבת בזה.

דב חנין: המדינה לוקחת על עצמה לטפל בנושא.

אופיר אקוניס: שהמדינה תרכוש את המלאי?

דב חנין: לא.

דב חנין: ייתכן שיש מקום לפצות על הנזקים החוזיים.

אופיר אקוניס: אנחנו מתגלגלים כאן להצעות שהמדינה תתחיל לפצות או תתחיל לרכוש.

דב חנין: המדינה תמצא דרך לפצות, לסייע למשווקים הקטנים שנתקעו עם מלאי.

דב חנין: צריך לייצר כאן מנגנון.

דב חנין: אני חושב שהמלאים האלה לא עד כדי כך גדולים, אבל זה חלק מההתמודדות של המדינה.

דב חנין: המדינה לוקחת על עצמה לטפל בבעיה הזאת.

אופיר אקוניס: עדיין לא קיבלתי תשובה לגבי היקף המלאי.

אופיר אקוניס: על מה מדובר?

אופיר אקוניס: על אילו כמויות?

אופיר אקוניס: אתה אומר שתזדקקו לשנה כדי להיפטר מן המלאי.

אופיר אקוניס: אולי תעשו מבצעים לחורף, מבצעי סוף עונה.

אופיר אקוניס: שמעתי שבשבוע שעבר היתה מכירה מטורפת של מעילים, עשו מבצעי סוף עונה על המעילים, היה סוף שבוע גשום והדברים התחברו ביחד.

אברהם בירנבאום: תלוי במיקום של החנות.

אברהם בירנבאום: אני לא יכול להשיב ליושב-ראש כי לא ערכנו סקר.

אברהם בירנבאום: אני יכול רק להגיד שיש סוחרים שאמרו לי שייקח להם שנה וחצי ויותר למכור את המלאי, והיו שאמרו שבתוך חודש-חודשיים הם מקווים להיפטר מן המלאי.

אהד אורנשטיין: הבעיה של האקלים היא התמודדות לא של מדינת ישראל בלבד אלא של כל העולם.

אהד אורנשטיין: מכיוון שהמוצרים הללו כבר יוצרו אז לא משנה איפה הבעיה הזאת תהיה, בישראל, בירדן או במקומות אחרים.

דב חנין: זאת טענה לא לעניין.

דב חנין: אתה מייצג את עמדת ממשלת ישראל בעניין הזה?

אהד אורנשטיין: לא ישמידו את המוצרים האלה אלא יעבירו אותם לפלסטינים.

אהד אורנשטיין: זה לא פתרון.

אהד אורנשטיין: ההתחממות תהיה.

אהד אורנשטיין: יש כאן שרשרת של עוסקים.

אהד אורנשטיין: אני סבור שהתאריך 1 בינואר 2010 לגבי הייבוא הוא בתנאי שיפרסמו כבר מחר: "התקנות אושרו.

אהד אורנשטיין: דעו לכם, אל תמשיכו בייבוא".

אהד אורנשטיין: ייבוא הוא תהליך.

אהד אורנשטיין: אם מזמינים היום המוצר מגיע בעוד חודש.

אהד אורנשטיין: לכן אם היום יפרסמו ויקבעו שמ-1 בינואר אסור לייבא זה נשמע סביר.

אהד אורנשטיין: אם אתה שואל אותי לדעתי לגבי המכירה, נראה לי שתקופה של 3 חודשים למכירת המלאי היא תקופה מספקת לכל הצרכנים ולכל הקמעונאים, גדולים כקטנים.

אהד אורנשטיין: לכן התחילה לגבי המכירה תהיה בעוד 3 חודשים.

אברהם בירנבאום: אדוני לא מכיר את הענף בכלל.

אופיר אקוניס: מר בירנבאום, שמענו את דבריך בעניין ואחר-כך שמענו את התייחסות משרד התעשייה, המסחר והתעסוקה.

יבגניה ברנשטיין: אני נציגת המשרד להגנת הסביבה.

יבגניה ברנשטיין: אני רוצה להצטרף לעמדה של חבר הכנסת חנין.

יבגניה ברנשטיין: מדינת ישראל עומדת מול בעיות מאוד-מאוד רציניות של זיהום אוויר ושל פליטת גזי חממה.

יבגניה ברנשטיין: אלה בעיות של המדינה, וזה יכול להתבטא גם במונחים כלכליים ובמונחים שונים.

יבגניה ברנשטיין: בנוסף לכך, התקנות שעומדות לאישור הוועדה לא נדונות כאן כעת לראשונה.

יבגניה ברנשטיין: היבואנים יודעים על כך, הם מכירים את הנושא.

יבגניה ברנשטיין: לכן לא צריכה להיות שום דחייה.

יבגניה ברנשטיין: מדחייה לדחייה אנחנו נמשיך לדחות את זה עוד ועוד למשך שנים.

יבגניה ברנשטיין: בוודאי שאין צורך להמתין שנה.

יבגניה ברנשטיין: העמדה הכי נכונה היא של חבר הכנסת חנין.

אופיר אקוניס: תודה.

אופיר אקוניס: יש הערות נוספות?

אופיר אקוניס: נתחיל בקריאת התקנות, וכאשר נגיע לסעיף התחילה היועצת המשפטית תקרא את הצעתה לנוסח שיילך לקראת הסוחרים.

אתי בנדלר: תקנה 1 הוקראה, ואם אינני טועה היא אושרה, למעט ההגדרה "תקן" משום שהיו צריכים להמציא בה תיקונים שונים.

אתי בנדלר: אולי תקרא רק את הגדרת "תקן" כדי שהוועדה תאשר.

שבתי אלבוחר: אקרא את זה, ואני רוצה גם לתקן את מה שאמרתי קודם ולחדד.

שבתי אלבוחר: אנחנו לא מפרסמים את התקן עצמו באתר שלנו אלא מפרסמים הפניה לתקן, ומן ההפניה הזאת אפשר לדעת איפה התקן הזה קיבל את מעמדו כתקן רשמי או כתקן וולונטרי.

אתי בנדלר: אני מבקשת לקיים על כך דיון.

אתי בנדלר: העליתי את הנושא הזה בישיבה הקודמת, האם כשמחייבים על-פי דין לפעול לפי תקן שאיננו תקן רשמי, אבל נותנים לו מעמד סטטוטורי בחקיקה למרות שזה תקן לא רשמי, אפשר לומר: אתה חייב לפעול על-פי תקן, אבל כדי לדעת מה הוא התקן עליך לשלם כסף כדי לראות אותו.

אתי בנדלר: ברגע שנותנים בדבר חקיקה מעמד לתקן שאיננו תקן רשמי, אני לא בטוחה שזה ראוי.

אתי בנדלר: הבנתי שהיה סיכום בינינו שהתקן שאליו מפנים כאן יפורסם, אם בדרך הפניה עם link, אבל שניתן יהיה להיכנס אל התקן עצמו, ואם על-ידי שיפורסם באתר שלכם.

אתי בנדלר: אין צורך לכתוב שזה עומד לרשות הציבור ללא תשלום, כי ברגע שתהיה הפניה לתקן עצמו והדבר הזה מעוגן בתקנות ברור שזה ללא תשלום.

אתי בנדלר: אם אתה מבהיר עכשיו שאין הפניה אל התקן עצמו אלא רק אל הדרך, להיכן אדם יכול לפנות ולשלם כדי לעיין בתקן – לא לזה התכוונו.

שבתי אלבוחר: אסביר.

שבתי אלבוחר: אין צורך לשלם.

שבתי אלבוחר: זו הדרך הנהוגה בכל דברי החקיקה, בכל התקנות.

אתי בנדלר: כי התקן מעובד על-ידי מכון התקנים ויש להם דרכים משלהם לפרסום תקן, לאישור תקן ואחר-כך להכרזה על תקן כתקן רשמי.

אתי בנדלר: משתקן מוכרז כתקן רשמי יש לו מעמד סטטוטורי, אסור לעשות שום דבר בניגוד לאותו תקן רשמי.

אתי בנדלר: לתקן רגיל אין עדיין את המעמד הסטטוטורי הזה, ובכל זאת כאן רוצים לחייב לפעול לפי אותו תקן.

שבתי אלבוחר: כל תקן, בין אם וולונטרי או מחייב, לא מתפרסם ברשומות.

שבתי אלבוחר: בכל מקרה יש צורך ללכת למכון התקנים.

שבתי אלבוחר: במקרה שלנו אין צורך לשלם.

שבתי אלבוחר: קבענו שהתקן מופקד לעיון הציבור.

שבתי אלבוחר: התקן פתוח וכל מי שזקוק לראות את התקן כדי לקיים את האמור בתקנות יכול ללכת למכון התקנים ושם יתנו לו גישה לתקן.

שבתי אלבוחר: אז אין צורך לשלם או לקנות את התקן עבור התקנות שלנו.

שבתי אלבוחר: כך זה נהוג.

אתי בנדלר: מדוע לא תפנו כבר לתקן עצמו ב-link?

שבתי אלבוחר: משום שיש סוגיות משפטיות באשר לזכויות יוצרים לגבי תקנים ולא ניתן לפרסם.

שבתי אלבוחר: באף מקרה תקן לא מתפרסם ברשומות או באתר אינטרנט.

אתי בנדלר: אני יודעת, כי גובים תשלום עבור העיון בתקן.

שבתי אלבוחר: אבל במקרה שלנו לא יהיה צורך בתשלום.

דוד רודיק: יוכלו לעיין בספרייה ללא תשלום.

אתי בנדלר: זה יהיה מופקד לעיון הציבור ללא תשלום?

אתי בנדלר: זה ברור ומוסכם על דעת כל נציגי הממשלה, כולל מכון התקנים?

יהושע קפלן: כל תקן פתוח לציבור בספריית מכון התקנים.

יהושע קפלן: כל אחד יכול לבוא, לקרוא את התקן ולעיין.

יהושע קפלן: אם הוא רוצה לרכוש אותו, כלומר שזה יהיה אצלו – זה כרוך בתשלום על-פי חוק.

אתי בנדלר: אפשר לצלם את זה ללא תשלום?

יהושע קפלן: אי אפשר.

אופיר אקוניס: מה את מציעה?

אתי בנדלר: אני באמת לא יודעת.

אתי בנדלר: יש כאן סוגייה עקרונית.

זאב גרוס: החוק קבע משהו ואנחנו מנסים להמציא את הגלגל.

זאב גרוס: אני נורא מצטער.

זאב גרוס: יש דרך שאנשים יעיינו ויראו ללא תשלום.

יהושע קפלן: יש לא מעט תקנים שמוזכרים בתקנות כאלה או אחרות, לאו דווקא של משרד התשתיות הלאומיות, שלא פתוחים לציבור בחינם.

אתי בנדלר: לא אפתח את הנושא אגב הדיון הזה, אבל אני בהחלט מתכוונת לטפל בסוגייה הזאת.

אתי בנדלר: אחרת ניכנס עכשיו לתקרית שעלולה לעכב את אישור התקנות בחודשים נוספים.

שבתי אלבוחר: זה נוסח שמאושר על-ידי משרד המשפטים.

אופיר אקוניס: אנחנו לא מעוניינים בכך.

אופיר אקוניס: אולי תדברו על כך בעת כתיבת הנוסח.

אופיר אקוניס: אנחנו רוצים לסייע בכל הקשור לצריכת החשמל ומשק האנרגיה במדינה.

אופיר אקוניס: אנחנו לא במשבר אנרגיה עדיין.

סלעית קולר: אנחנו במשבר.

סלעית קולר: לפי מה שאמר שר התשתיות הקודם, השר בן-אליעזר, אנחנו כן במשבר.

יהושע קפלן: אפשר דרך האינטרנט להיכנס לתקציר התקן בחינם, אך לא לגוף התקן עצמו.

שבתי אלבוחר: תקנה 1 – הגדרות "תקן – אחד מאלה לפי העניין וכתוקפו מזמן לזמן לפי חוק התקנים, שעותק שלו מופקד לעיון הציבור במשרדי מכון התקנים הישראלי, והפניה אליו מצויה באתר האינטרנט של משרד התשתיות הלאומיות שכתובתו www.mni.gov.il; בהעדר הפניה כאמור, לא יהיה תוקף לתקן לעניין תקנות אלה – (1) למדיח כלים – תקן ישראלי ת"י 900 חלק 2.5 "בטיחות מכשירים ביתיים ומכשירים דומים: דרישות מיוחדות למדיחי כלים"; (2) למייבש כביסה – תקן ישראלי ת"י 900 חלק 2.11 "בטיחות מכשירי חשמל ביתיים ומכשירים דומים – דרישות מיוחדות למייבשי כביסה"; (3) למכונת כביסה – תקן ישראלי ת"י 900 חלק 2.7 "בטיחות מכשירי חשמל ביתיים ומכשירים דומים : דרישות מיוחדות למכונות כביסה"; (4) לתנור אפייה – תקן ישראלי ת"י 900 חלק 2.6 "בטיחות מכשירי חשמל לשימוש ביתי ולשימושים דומים – דרישות מיוחדות לכיריים, למשפתים, לתנורי אפייה ומכשירים דומים נייחים לבישול".

שבתי אלבוחר: "

אופיר אקוניס: מה זה "משפת"?

יהושע קפלן: "משפת" זה מכשיר חשמלי שבזמנו חיממנו עליו סירים.

יהושע קפלן: זה פלטה חשמלית.

אתי בנדלר: תתקנו את טעות הדפוס בהגדרה: כתוב "משתפים" וצריך להיות "משפתים".

אופיר אקוניס: מי בעד תקנה 1 עם התיקון?

אופיר אקוניס: מי נגד?

אופיר אקוניס: מי נמנע?

אופיר אקוניס: הצבעה בעד תקנה 1 – 2 נגד – אין נמנעים – אין התקנה נתקבלה.

אופיר אקוניס: 2 בעד, אין מתנגדים ואין נמנעים.

אופיר אקוניס: התקנה מתקבלת.

שבתי אלבוחר: תקנה 2 – חובה לעמוד בדרישה לצריכת אנרגיה מרבית וסימון "(א) לא ייבא אדם, לא ייצר לשימוש בארץ, ולא ימכור מכשיר חשמל ביתי, אלא אם כן נתקיימו כל אלה: (1) מעבדה מאושרת אישרה שהוא מכשיר חשמל ביתי בעל צריכת אנרגיה מרבית, כמפורט בתוספת ; (2) למכשיר צורף אישור ממעבדה מאושרת על עמידתו בצריכת האנרגיה האמורה בפסקה (1); (3) הודבקה על המכשיר או הוצגה בסמוך אליו, במקום בולט לעין, תווית מידע על צריכת אנרגיה בתוקף כמפורט בתקן.

שבתי אלבוחר: (ב) (1) לא יציג אדם מכשיר חשמל ביתי, תמונה או ציור של מכשיר חשמל ביתי או חפץ הנחזה כמכשיר חשמל ביתי בחנות, או בתצוגה אלא אם כן התקיים בו האמור בתקנת משנה (א)(3).

שבתי אלבוחר: (2) לא יציג אדם מכשיר חשמל ביתי בשיווק מרחוק אלא אם במודעה יפורסם הדירוג האנרגטי של המכשיר כמסומן בתווית צריכת האנרגיה.

שבתי אלבוחר: "

אופיר אקוניס: יש למישהו הערות?

אופיר אקוניס: אין הערות לתקנה 2.

אופיר אקוניס: מי בעד?

אופיר אקוניס: מי נגד?

אופיר אקוניס: מי נמנע?

אופיר אקוניס: הצבעה בעד תקנה 2 – 2 נגד – אין נמנעים – אין התקנה נתקבלה.

אופיר אקוניס: 2 בעד, אין מתנגדים ואין נמנעים.

אופיר אקוניס: תקנה 2 נתקבלה.

שבתי אלבוחר: למיטב זכרוני זה מה שתוקן.

אתי בנדלר: כן.

אתי בנדלר: ראיתי את ההבדל לעומת הישיבה הקודמת.

אתי בנדלר: פשוט הפרידו את תקנת משנה 2(ב) לשתי פסקאות.

אתי בנדלר: פסקה (2) מתייחסת לשיווק מרחוק.

שבתי אלבוחר: תקנה 3 – ייבוא ייצור למטרת ייצוא "על אף האמור בתקנה 2, ניתן לייבא או לייצר מכשיר חשמל ביתי שאינו עומד בצריכת אנרגיה מרבית, כמפורט בתוספת, על מנת לייצאו, בכפוף לכל דין.

שבתי אלבוחר: "

דב חנין: זה לגמרי לא ברור לי.

דב חנין: אשמח לשמוע למה מייבאים כדי לייצא.

שבתי אלבוחר: יש תעשייה מקומית לייצור המכשירים האלו.

שבתי אלבוחר: התעשייה יכולה להמשיך לייצר כדי לייצא את המכשירים למדינה כלשהי.

דב חנין: ניתן לייבא מכשיר חשמל ביתי שאינו עומד בצריכת האנרגיה המרבית המותרת על מנת ליצאו?

שבתי אלבוחר: כן, לפעמים מייבאים מכשירים ומכניסים בהם תיקון או שכלול ואז מייצאים אותם.

אופיר אקוניס: לאן, למשל?

זאב גרוס: בעיקרון - - - מאפשר למדינת ישראל לשמש תחנת מעבר, תחנת ייצור כדי להתקין דברים נוספים במכשירים האלה ולייצא אותם הלאה.

זאב גרוס: מדובר במוצרים שמוזמנים בכל מקרה.

זאב גרוס: כלומר, אנחנו לא מפילים איזו רעה על העולם כי המוצר הזה מוזמן בכל מקרה.

אופיר אקוניס: אתה יכול להציג דוגמאות למדינות שאליהן אנו מגלגלים את הייצור המשופץ הזה?

זאב גרוס: אני אישית מכיר מקרה של מכשירים שיוצאו אחר-כך לאפריקה.

אופיר אקוניס: איך נשלוט שזה לא יישאר כאן?

זאב גרוס: התהליך הזה מוכר עוד מימים ימימה.

זאב גרוס: אלה הוראות שעשו בהן שימוש עוד בתקופה שהיו מכסים למיניהם.

זאב גרוס: באיזה מקום הדבר הזה היה ברשימונים.

אופיר אקוניס: אתם שולטים בדבר הזה?

אופיר אקוניס: מי מפקח על התהליך?

אופיר אקוניס: מי רואה שזה לא נשאר כאן?

לאה ורון: משרד התעשייה, המסחר והתעסוקה מפקח.

זאב גרוס: המכס שולט בזה.

דב חנין: זה יוצא מן המכס.

אופיר אקוניס: זה נכנס וצריך לצאת מחדש, אז השליטה נמצאת בידי המכס?

אופיר אקוניס: הוא יודע?

אהד אורנשטיין: יש שני דברים.

אהד אורנשטיין: ראשית, אין ייצור.

אהד אורנשטיין: כל המכשירים האלה לא מיוצרים בארץ.

אהד אורנשטיין: מדובר על ייבוא וייצוא.

דב חנין: אז למה כתוב "לייצר"?

אהד אורנשטיין: אולי בעתיד יקום יצרן.

דב חנין: אנחנו רוצים לייצר עכשיו דברים חדשים שלא מתאימים לעולם?

דב חנין: אין מקום לתקנה הזאת.

אהד אורנשטיין: מה זה מפריע?

אהד אורנשטיין: אין ייצור כזה אבל אולי מחר יהיה.

דב חנין: זה מפריע לי.

דב חנין: עכשיו אתה רוצה שנקים אצלנו ענף ייצור חדש של מכשירים חשמליים שאינם עומדים בצריכת אנרגיה מרבית?

אהד אורנשטיין: יש לזה גם משמעות בין-לאומית.

אהד אורנשטיין: כאשר לא מאפשרים לייצר פוגעים בחוקי סחר בין-לאומיים.

אהד אורנשטיין: חבר הכנסת חנין, אתה נמצא בגישה עקבית כלפי הייצור המקומי וכלפי הייבוא על-פי מה שקורה בחוקי הסחר.

דב חנין: אדוני ממשרד התעשייה, המסחר והתעסוקה, אתה נמצא בגישה עקבית כלפי בעיות סביבתיות.

אהד אורנשטיין: אני רוצה להגיד במילה אחת, ייבוא שאינו עומד בתקן, אם מפעל אלקטרוניקה מביא את חלקי החשמל שאינם מתאימים לתקן הישראלי - - -

דב חנין: זה לא חלקי חשמל, אלא מכשיר חשמל.

אהד אורנשטיין: מכשיר חשמל, או חלקי מכשירי חשמל שלא מתאימים לתקן הישראלי, ומייעד לייצא אותם הוא מקבל ממשרד התעשייה, המסחר והתעסוקה, מן הממונה על הענף פטור לייבוא לשם ייצוא.

אהד אורנשטיין: בוחנים שהמפעל אכן מייבא את זה ומייצא את זה לאחר מכן.

אהד אורנשטיין: יש איזה מעקב.

אברהם בירנבאום: אדוני היושב-ראש, לפי ניסיוני רב השנים מכשירים כאלה יזלגו, תחילה למזרח ירושלים ואחר-כך למערב ירושלים ואחר-כך אפילו לרמלה ולתל-אביב.

אברהם בירנבאום: אני מציע למחוק את התקנה הזאת.

דב חנין: נכון מאוד.

דב חנין: אני מסכים לגמרי עם הדברים שאמר מר בירנבאום.

זאב גרוס: אין לנו התנגדות לכך.

אופיר אקוניס: תקנה 3 לא מאושרת.

אופיר אקוניס: תקנה 3 לא הועמדה להצבעה והוסרה מסדר היום.

אופיר אקוניס: תקנה 4 תהפוך לתקנה 3.

שבתי אלבוחר: תקנה 4 – העברת מידע לממונה "היצרן או היבואן של מכשיר חשמל ביתי ימסור לממונה מידע על צריכת האנרגיה של מכשירי חשמל ביתי שייבא או שייצר לפי דרישת הממונה.

שבתי אלבוחר: "

אופיר אקוניס: יש הערות?

אופיר אקוניס: אין.

אופיר אקוניס: מי בעד תקנה 4 שתהפוך ל-3?

אופיר אקוניס: מי נגד?

אופיר אקוניס: מי נמנע?

אופיר אקוניס: הצבעה בעד תקנה 4– 2 נגד – אין נמנעים – אין התקנה נתקבלה.

אופיר אקוניס: 2 בעד, אין מתנגדים ואין נמנעים.

אופיר אקוניס: תקנה 4 (שתהפוך ל-3) נתקבלה.

אופיר אקוניס: תקנה 5 – תחילה ביקשתי מן היועצת המשפטית לנסח את סעיף התחילה כדי לסייע לסוחרים שיוותר בידיהם מלאי.

אתי בנדלר: אני מציעה לקבוע כדלקמן – ואני מדברת לא ברמה של ניסוח אלא של עיקרון, הניסוח יועבר אליי לאחר מכן: "תחילתן של תקנות אלה ביום ט"ו בטבת התש"ע (1 בינואר 2010), ואולם לעניין איסור המכירה של מכשירי חשמל ביתיים תהיה התחילה ביום ..." – כפי שהוועדה תחליט.

דב חנין: גם ברשתות שיווק?

אתי בנדלר: אני לא רואה מקום ליצור אפליה בנושא הזה בלי לקבל נתונים מן הנציגים שלהם, רק על סמך מה שאומר כאן מר בירנבאום שמייצג, כפי שהוא נוהג לומר, את הסוחרים הקטנים.

אופיר אקוניס: אני חושב שזה ניסוח חד מאוד ומובן מאוד.

סלעית קולר: נאמר "לא ייבא ולא ייצר", כלומר מדובר גם על החלק הראשון וגם על החלק של הסימון.

סלעית קולר: לנו חשוב שהסימון יהיה מרגע שאפשר יהיה לעשות אותו, שגם אם סוחר נפטר ממלאי על המלאי יהיה כתוב "ניצולת אנרגטית X".

אתי בנדלר: לכן אמרתי: "לעניין איסור המכירה של מכשירי חשמל ביתיים".

סלעית קולר: בדיוק, לכן צריך להבהיר למשרד התשתיות הלאומיות שהנוסח יקבע שהסימון הוא מלכתחילה.

אתי בנדלר: ברור.

אתי בנדלר: אני ערה לכך שיש כאן הוראות נוספות ולכן התייחסתי רק לאיסור המכירה של מכשירי חשמל.

זאב גרוס: התקנות האלה מחמירות הרבה יותר מהתקנים שעליהם הן מתבססות ולכן אל תצפו לשינויי דירוג, כי לא יהיו.

זאב גרוס: מדובר כאן על צריכה מקסימלית.

זאב גרוס: שימו לב לדקוּת שיש בין הניסוח שמופיע בתקנות הללו ובין הניסוחים שיש באשר למקררים ולמזגנים.

זאב גרוס: אנחנו מדברים על צריכה מקסימלית.

זאב גרוס: למיטב זכרוני במכשירים הללו זה לעולם לא יעבור את B.

זאב גרוס: הסימונים הללו פשוט לא ישתנו, כי כל הזמן יהיו A ו-B, אבל הצריכה המקסימלית תשתנה.

אופיר אקוניס: אני מציע לקבוע את יום ו' בניסן התש"ע (21 במרס 2010).

אופיר אקוניס: זה יום סוף החורף ותחילת האביב.

אופיר אקוניס: זה יום עם משמעות סמלית מאוד.

אופיר אקוניס: אתם רוצים לקבוע תאריך אחר?

אברהם בירנבאום: 30 ביוני 2010.

אברהם בירנבאום: זאת תהיה פשרה ראויה, וגם כך אין לי ספק שיהיו חברים שיכעסו עליי.

אופיר אקוניס: תגיד לחברים שלך שאני דאגתי להם עד 21 במרס 2010.

אופיר אקוניס: שיכעסו עליי.

אופיר אקוניס: אני מאחל להם הצלחה במכירה ב-6 החודשים הללו.

אברהם בירנבאום: לא אנחנו צריכים לדאוג, אלא המועצה לצרכנות צריכה לדאוג מכיוון שאם ייתקעו עם מלאי – ימכרו אותו.

אברהם בירנבאום: הם לא יספגו אלפי שקלים.

אופיר אקוניס: ראשית, לא נתת לי תשובה על כמויות המלאי.

אברהם בירנבאום: אמרתי לך שאינני יודע.

אופיר אקוניס: יצאתי מנקודת הנחה שחצי שנה, כל החורף שמתחיל עכשיו – זה בסדר.

אתי בנדלר: שיתחילו כבר עכשיו במבצעי מכירות.

שבתי אלבוחר: מה הנוסח המדויק?

אתי בנדלר: את הנוסח הסופי אתם תעבירו לי ביחד עם כל התקנות המתוקנות לצורך קבלת מכתב אישור.

אתי בנדלר: ברמה העקרונית מה שעומד להצבעה הוא: "תחילתן של תקנות אלה ביום ט"ו בטבת התש"ע (1 בינואר 2010), ואולם לעניין איסור המכירה של מכשירי חשמל ביתיים תהיה התחילה ביום ו' בניסן התש"ע (21 במרס 2010)".

אופיר אקוניס: מי בעד תקנת התחילה, תקנה 5 שתהפוך לתקנה 4, כפי שהוקראה כעת על-ידי היועצת המשפטית?

אופיר אקוניס: מי נגד?

אופיר אקוניס: מי נמנע?

אופיר אקוניס: הצבעה בעד תקנה 5 (תחילה) – 2 נגד – אין נמנעים – אין התקנה נתקבלה.

אופיר אקוניס: 2 בעד, אין מתנגדים ואין נמנעים.

אופיר אקוניס: תקנת התחילה נתקבלה עם התיקון של היועצת המשפטית.

אתי בנדלר: יש עוד תוספת שגם אותה צריך לאשר.

אתי בנדלר: אני מציעה, מכיוון שיש כאן בעיקר נתונים טכניים לגבי מדיחי כלים, מכונות כביסה, מייבשי כביסה ותנורי אפייה, שהוועדה תעיין בטבלה, ואם יש למישהו הערות כלשהן הוועדה תשמע אותו.

אתי בנדלר: "תוספת (תקנה 2(א)(1))

אופיר אקוניס: נעיין ונסיק את מסקנותינו.

אופיר אקוניס: אני מאשר את סעיף התוספת.

אופיר אקוניס: אני מקווה שתרמנו את תרומתנו למשק החשמל בארץ.

אופיר אקוניס: מנכ"ל חברת החשמל אמר שהיה כאן תת-ייצור.

אופיר אקוניס: אני לא יודע עד כמה זה יעזור, אבל יש כאן בוודאי תרומה נוספת במאבקנו המשותף כאן בוועדה למען העניין הזה.

זאב גרוס: יש כאן תרומה של כ-120 מיליון קוט"ש לשנה.

אופיר אקוניס: זאת תרומה חשובה.

אופיר אקוניס: אני מודה לכם מאוד.

אופיר אקוניס: תודה רבה.